CELEX: 52020PC0774
Language: da
Date: 2020-11-25
Title: Forslag til EUROPA-PARLAMENTETS OG RÅDETS AFGØRELSE om bemyndigelse af Kommissionen til at stemme for kapitalforhøjelsen i Den Europæiske Investeringsfond

EUROPA-KOMMISSIONEN
            Bruxelles, den 25.11.2020
            COM(2020) 774 final
            2020/0343(COD)
            Forslag til
            EUROPA-PARLAMENTETS OG RÅDETS AFGØRELSE
            om bemyndigelse af Kommissionen til at stemme for kapitalforhøjelsen i Den Europæiske Investeringsfond
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Unionen, som repræsenteres af Kommissionen, har været aktionær i Den Europæiske Investeringsfond (EIF), siden EIF blev oprettet. Den ejer i øjeblikket 29,7 % af aktierne. Størstedelen af aktierne (58,9 %) ejes af Den Europæiske Investeringsbank. Resten (11,4 %) ejes af andre finansielle institutioner.
               
               
                  I betragtning af de forventede konsekvenser af covid-19-krisen og med henblik på at kunne bidrage til Unionens og EIF's reaktion på krisen ved hjælp af gennemførelsen af det planlagte InvestEU-program som led i den flerårige finansielle ramme for 2021-2027 [har] EIF's bestyrelse [besluttet] at foreslå en kapitalforhøjelse på generalforsamlingen, hvor Kommissionen, der repræsenterer Unionen som aktionær i EIF, skal kunne deltage i afstemningen om forhøjelsen.
               
            
            
               EIF har beregnet, at der er et umiddelbart behov for en forhøjelse af den autoriserede kapital på 2 870 000 000 EUR, hvilket svarer til en kapitaltilførsel på 1 250 000 000 EUR. For at der kan reageres effektivt på covid-19-krisen, bør kapitalforhøjelsen gennemføres hurtigst muligt. 
            
            
               Dette forslag har til formål at gøre det muligt for Kommissionen, som repræsenterer Unionen på generalforsamlingen, at stemme for kapitalforhøjelsen i EIF. 
            
            
               
                  Artikel 32 i Kommissionens forslag til Europa-Parlamentets og Rådets forordning om oprettelse af InvestEU-programmet [2020/0108 (COD), InvestEU-forordningen] indeholder bestemmelser som Unionens deltagelse i kapitalforhøjelsen og skulle oprindeligt implicit tjene som retsgrundlag for, at Kommissionen kunne stemme for kapitalforhøjelsen på EIF's generalforsamling. Da der imidlertid hersker en vis usikkerhed med hensyn til datoen for, hvornår InvestEU-forordningen træder i kraft, skal der inden da vedtages en særskilt afgørelse, som giver Kommissionen bemyndigelse til at stemme for kapitalforhøjelsen på generalforsamlingen, således at tegningsperioden for kapitalforhøjelsen kan indledes i tide. 
               
               
                  På den måde vil alle andre aktionærer i EIF end Unionen kunne stille den nødvendige kapital til rådighed umiddelbart efter tegningsperiodens start, selv hvis den strækker sig over en længere periode, således at alle aktionærer kan tage stilling til deres deltagelse i overensstemmelse med deres regler og procedurer. Unionen kan dernæst deltage i kapitalforhøjelsen og tegne aktier efter ikrafttrædelsen af og i overensstemmelse med retsgrundlaget for dens deltagelse (InvestEU-forordningen), når og hvis denne forordning vedtages af Europa-Parlamentet og Rådet. Hvert medlem har ret til at tegne en andel af forhøjelsen svarende til det forhold, der var mellem de aktier, der var tegnet af det pågældende medlem, og det samlede antal tegnede EIF-aktier inden kapitalforhøjelsen, jf. artikel 5, stk. 3, i EIF's forretningsorden.
               
            
            
               •Sammenhæng med de gældende regler på samme område
            
            
               
                  Den ekstra kapital betyder, at EIF som en central gennemførelsespartner vil kunne gennemføre det planlagte InvestEU-program i henhold til InvestEU-forordningen og dermed bidrage til at forbedre konkurrenceevnen og den socioøkonomiske konvergens og samhørighed i Unionen og samtidig støtte genopretningen efter den økonomiske krise som følge af covid, især hvad angår støtte til innovative SMV'er. Dette vil bl.a. omfatte bidrag på områderne innovation og digitalisering, effektiv udnyttelse af ressourcer i overensstemmelse med målene for den cirkulære økonomi, bæredygtighed og inklusion i Unionens økonomiske vækst samt øget resiliens og integration på Unionens kapitalmarkeder, bl.a. gennem løsninger, der afhjælper fragmenteringen af Unionens kapitalmarkeder og diversificerer finansieringskilderne for Unionens virksomheder. Derudover betyder kapitalforhøjelsen, at EIF's rolle i forvaltningen af nationale og regionale programmer kan udvikles yderligere, hvilket bidrager til EU's politiske mål om at forbedre SMV'ers adgang til finansiering, fremme regional udvikling og støtte kapitalmarkedsunionens mål.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Rådets afgørelse 94/375/EF indeholder en specifik bestemmelse om kapitalforhøjelse i artikel 3, i henhold til hvilken Rådet med enstemmighed på forslag af Kommissionen og efter høring af Europa-Parlamentet træffer afgørelse om Unionens holdning til en eventuel kapitalforhøjelse for EIF og om dets deltagelse i en sådan forhøjelse. Denne bestemmelse må dog anses for at være udelukket som retsgrundlag for en ny afgørelse om afstemningen om EIF's kapitalforhøjelse og om Unionens deltagelse i EIF's kapitalforhøjelse i lyset af Domstolens retspraksis med hensyn til såkaldt "afledt retsgrundlag"
                     1
                  . Der bør i stedet foreslås et retsgrundlag i den primære ret.
               
               
                  I lyset af EIF's mål og aktiviteter i henhold til dets forretningsorden og de afgørelser, der træffes af dets ledende organer i overensstemmelse med forretningsordenen, og i lyset af det primære formål med kapitalforhøjelsen, som er at støtte SMV'er, innovation og beskæftigelse sideløbende med at tackle andre pressende behov såsom klimaændringer, covid-støtte og digitaliseringen af EU's økonomi, navnlig via gennemførelsen af det planlagte InvestEU-program, og dermed fremme tiltag til støtte for EU's industri, anses artikel 173, stk. 3, i TEUF for at være det rette retsgrundlag for den foreslåede bemyndigelse af Kommissionen til at stemme for kapitalforhøjelsen.
               
               
                  Europa-Parlamentets og Rådets afgørelse nr. 562/2014/EU af 15. maj 2014 om Den Europæiske Unions deltagelse i kapitalforhøjelsen i Den Europæiske Investeringsfond (EUT L 156 af 24.5.2014, s. 1) er også baseret på artikel 173, stk. 3, i TEUF.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Unionen, repræsenteret ved Kommissionen, har som aktionær i EIF enekompetence til at stemme om afgørelser vedrørende EIF's kapitalforhøjelser.
               
            
            
               •Proportionalitetsprincippet
            
         
         
            
               
                  Den yderligere autoriserede kapital skal, i det omfang den tegnes af EIF's aktionærer, give EIF den kapital, der er nødvendig for at kunne bidrage til EU's mål.
               
            
            
               3.VIRKNINGER FOR BUDGETTET
            
            
               
                  Forslaget har ingen virkninger for budgettet, eftersom afstemningen på generalforsamlingen om EIF's kapitalforhøjelse ikke forpligter Unionen til at tegne aktier. Kun InvestEU-forordningen, som udgør retsgrundlaget for Unionens deltagelse i kapitalforhøjelsen, vil have virkninger for budgettet. 
               
            
            
               2020/0343 (COD)
            
            
               Forslag til
            
            
               EUROPA-PARLAMENTETS OG RÅDETS AFGØRELSE
            
            
               om bemyndigelse af Kommissionen til at stemme for kapitalforhøjelsen i Den Europæiske Investeringsfond
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 173, stk. 3,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  2
               ,
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Ifølge artikel 5, stk. 2, i forretningsordenen for Den Europæiske Investeringsfond ("fonden") kan fondens autoriserede kapital forhøjes ved en afgørelse truffet af generalforsamlingen med et flertal på 85 % af de afgivne stemmer.
            
            
               (2)I betragtning af de forventede konsekvenser af covid-19-krisen og med henblik på at kunne bidrage til Unionens og fondens reaktion på krisen via gennemførelsen af det planlagte InvestEU-program
                  3
                som led i den flerårige finansielle ramme for 2021-2027 og via en yderligere udvikling af EIF's rolle i forvaltningen af nationale og regionale programmer har fonden beregnet, at der er et umiddelbart behov for at øge dens autoriserede kapital med 2 870 000 000 EUR.  
            
            
               (3)Fondens bestyrelse [har besluttet] at indgive en anmodning til generalforsamlingen om godkendelse af en forhøjelse af fondens autoriserede kapital på 2 870 000 000 EUR gennem udstedelse af 2 870 nye aktier og godkendelse af betalingsbetingelserne og de øvrige betingelser for en sådan kapitalforhøjelse. Hvis kapitalforhøjelsen godkendes, skal hver ny aktie have en nominel værdi på 1 000 000 EUR, og for hver tegnet aktie indbetales 20 % af den nominelle værdi. Generalforsamlingen kan kræve betaling af de resterende 80 % på de betingelser, der er fastsat i artikel 7, stk. 3, i fondens forretningsorden. Alle aktier, hvad enten der er tale om eksisterende eller nyudstedte, har samme værdi og giver samme rettigheder i alle henseender.
            
            
               (4)Bestyrelsen har foreslået, at de nyudstedte aktier kan tegnes i én enkelt tegningsperiode, som starter umiddelbart efter generalforsamlingens godkendelse af kapitalforhøjelsen og slutter den 30. september 2021. Unionen kan deltage i tegningen på de betingelser, der er fastlagt i generalforsamlingens afgørelse, når retsgrundlaget for Unionens deltagelse i kapitalforhøjelsen er trådt i kraft.
            
            
               (5)For at give Unionens repræsentant på generalforsamlingen bemyndigelse til at stemme om kapitalforhøjelsen hurtigst muligt, bør nærværende afgørelse vedtages omgående. Der bør derfor gøres en undtagelse fra den periode på otte uger og den periode på ti dage, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, til traktaten om Den Europæiske Unions funktionsmåde og til traktaten om oprettelse af Det Europæiske Atomenergifællesskab. 
            
            
               (6)Denne afgørelse bør af samme grund træde i kraft dagen efter offentliggørelsen —
            
         
         
            
            
               VEDTAGET DENNE AFGØRELSE: 
            
            
               Artikel 1
            
            
               Kommissionen, som repræsenterer Unionen, bemyndiges til at stemme for den foreslåede kapitalforhøjelse på 2 870 000 000 EUR på Den Europæiske Investeringsfonds generalforsamling. 
            
            
               Artikel 2
            
            
               Denne afgørelse træder i kraft dagen efter offentliggørelsen i Den Europæiske Unions Tidende. 
            
            
                
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        Domstolens dom af 6. maj 2008, Sag C-133/06, Europa-Parlamentet mod Rådet for Den Europæiske Union, ECLI:EU:C:2008:257.
               
               
                  
                     (2)
                  
                        EUT C  af , s. .
               
               
                  
                     (3)
                  
                        Forslag til Europa-Parlamentets og Rådets forordning om oprettelse af InvestEU-programmet, 2020/0108 (COD).